Broj: 711-I-419-P-182-17/18-04-17

Zagreb, 21. ožujka 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave sukoba interesa dužnosnika Ivice Zurka, općinskog načelnika Općine Posedarje do 13. lipnja 2017.g.,** na 2. sjednici, održanoj 21. ožujka 2018.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Ivice Zurka zbog moguće povrede članka 14. stavka 1., u vezi s člankom 20. stavkom 3. ZSSI-a, koja proizlazi iz istovremenog obnašanja dužnosti općinskog načelnika Općine Posedarje u mandatu 2013.-2017.g. te obavljanja funkcije predsjednika Upravnog vijeća Dječji vrtić CVRČAK Posedarje, koji nije proglašen ustanovom od posebnog državnog interesa niti od posebnog interesa za jedinicu lokalne, odnosno područne (regionalne) samouprave i to u razdoblju od 4.** **srpnja 2013.g**. **do kraja obnašanja navedene dužnosti** **kao i nadalje tijekom razdoblja od dvanaest mjeseci nakon dana prestanka obnašanja navedene dužnosti.**
2. **Poziva se dužnosnik Ivica Zurak da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Protiv dužnosnika Ivice Zurka, općinskog načelnika Općine Posedarje, podnesena je dana 4. travnja 2017.g. neanonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem: 711-U-1312-P-182/17-01-4. Povodom navedene prijave otvoren je predmet broj P-182/17.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu istog Zakona. Uvidom u Registar dužnosnika Povjerenstvo je utvrdilo da je Ivica Zurak obnašao dužnost općinskog načelnika Općine Posedarje u mandatu 2013.-2017.g. do 13. lipnja 2017.g. Stoga je Ivica Zurak, povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

U navedenoj neanonimnoj prijavi navodi se da je dužnosnik Ivica Zurak istovremeno uz obnašanje dužnosti općinskog načelnika Općine Posedarje od 2013.g. obavljao funkciju člana Upravnog vijeća Dječjeg vrtića Cvrčak, čiji je osnivač Općine Posedarje. U prijavi se ukazuje da je navedena situacija ujedno protivna članku 89. Zakona o lokalnim izborima.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 2. ZSSI-a propisano je da dužnosnici iznimno mogu biti članovi u najviše do dva upravna vijeća ustanova, koje su odlukom nadležnog predstavničkog tijela proglašene ustanovama od posebnog državnog interesa ili od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove po položaju. Istim stavkom propisano je da za članstvo u upravnim vijećima ustanova dužnosnik nema pravo na naknadu, osim prava na naknadu putnih i drugih opravdanih troškova.

Sukladno članku 14. stavku 3. ZSSI-a Hrvatski sabor utvrđuje popis pravnih osoba od posebnog državnog interesa, na prijedlog Vlade Republike Hrvatske, a sukladno stavku 4. istog članka ZSSI-a, Predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Ograničenje istovremenog obavljanja funkcije člana upravnog vijeća ustanova iz članka 14. stavka 1. i 2. ZSSI-a, kao i ostalih nedopuštenih upravljačkih funkcija, na temelju članka 20. stavka 3. ZSSI-a obvezuje dužnosnike od dana stupanja na dužnost za vrijeme obnašanja dužnosti te daljnjih dvanaest mjeseci od dana prestanka obnašanja dužnosti.

Povjerenstvo je, radi provjere navoda o mogućem sukobu interesa dužnosnika, izvršilo uvid u javno dostupne podatke sudskog registra nadležnog trgovačkog suda, u raspoložive podatke Registra ustanova i izvanproračunskih fondova od posebnog interesa te je zatražilo podatke od ustanove Dječji vrtić CVRČAK Posedarje.

Uvidom u Izvadak iz sudskog registra Trgovačkog suda u Zadru, Povjerenstvo je utvrdilo da je pod matičnim brojem subjekta 110027359 upisana ustanova naziva Dječji vrtić CVRČAK Posedarje, sa sjedištem u Posedarju. Kao jedini osnivač ustanove upisana je Općina Posedarje.

Uvidom u raspoložive podatke Registra ustanova i izvanproračunskih fondova od posebnog interesa, koji Povjerenstvo vodi sukladno članku 30. stavku 1. podstavku 2. ZSSI-a, Povjerenstvo nije utvrdilo da bi Dječji vrtić CVRČAK Posedarje odlukom nadležnog predstavničkog tijela bio proglašen ustanovom od posebnog interesa za koju drugu jedinicu lokalne ili područne (regionalne) samouprave.

Naime, uvidom u Odluku Hrvatskog sabora o Popisu pravnih osoba od posebnog državnog interesa („Narodne novine“ broj 144/10., 16/14., 55/15., 105/15.) Povjerenstvo je utvrdilo da Dječji vrtić CVRČAK Posedarje nije među ustanovama proglašenim od posebnog državnog interesa.

Nadalje, izvršen je uvid u Odluku Županijske skupštine Zadarske županije o popisu pravnih osoba od posebnog interesa za Zadarsku županiju od 15. srpnja 2011.g. („Službeni glasnik Zadarske županije“, br. 10/11.), kojom su od posebnog interesa za istu županiju proglašene određene ustanove među kojima nije Dječji vrtić CVRČAK Posedarje.

Nadalje, na traženje Povjerenstva, dopisom od 8. siječnja 2016.g., Općina Posedarje obavijestila je Povjerenstvo da Općinsko vijeće Općine Posedarje nije donijelo odluku kojom se utvrđuje popis pravnih osoba od posebnog interesa za Općinu Posedarje.

Ustanova Dječji vrtić CVRČAK Posedarje dostavila je podatke zatražene od Povjerenstva dopisom klasa: 601-01/17-01/09, urbroj: 2198/07-01-2-17-02 od 18. travnja 2017.g. U navedenom dopisu navodi se da je Dječji vrtić CVRČAK Posedarje osnovana 2011.g. te, iako predmetna ustanova nije proglašena ustanovom od posebnog interesa za Općinu Posedarje, da je ova ustanova jedini proračunski korisnik Općine Posedarje, koja time ispunjava zakonsku obvezu brige o djeci te odgoja i osnovnog obrazovanja.

Nadalje, u ovom dopisu se navodi da je dužnosnik Ivica Zurak, kao predstavnik osnivača, član Upravnog vijeća ustanove od srpnja 2013.g., a ističe se da za navedenu funkciju dužnosnik nije primao niti prima nikakvu naknadu.

Uvidom u dostavljenu dokumentaciju utvrđeno je da je dužnosnik Ivica Zurak prvi put imenovan jednim od dvoje članova Upravnog vijeća Dječjeg vrtića CVRČAK Posedarje koje imenuje osnivač Odlukom Općinskog vijeća Općine Posedarje od 4. srpnja 2013.g. klasa: 601-02/11-01/01, a koja je stupila na snagu danom donošenja. Nadalje, utvrđeno je da je ponovno dužnosnik Ivica Zurak imenovan jednim od troje članova Upravnog vijeća iste ustanove koje imenuje osnivač na mandat od 4 godine Odlukom općinskog načelnika Općine Posedarje klasa 601-01/15-01/01 od 5. listopada 2015.g., koja je također stupila na snagu danom donošenja.

Slijedom navedenog, iz prikupljenih podataka i dokumentacije Povjerenstvo je steklo saznanja koja upućuju na mogućnost da je dužnosnik Ivica Zurak počinio povredu članka 14. stavka 1. u vezi s člankom 20. stavkom 3. ZSSI-a, koja proizlazi iz istovremenog obnašanja dužnosti općinskog načelnika Općine Posedarje u mandatu 2013.-2017.g. te obavljanja funkcije predsjednika Upravnog vijeća Dječji vrtić CVRČAK Posedarje, koji nije proglašen ustanovom od posebnog državnog interesa niti od posebnog interesa za jedinicu lokalne, odnosno područne (regionalne) samouprave i to u razdoblju od 4. srpnja 2013.g. do kraja obnašanja navedene dužnosti kao i nadalje tijekom razdoblja od dvanaest mjeseci nakon dana prestanka obnašanja navedene dužnosti.

Poziva se dužnosnik Ivica Zurak da, sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka kao i na ostale navode iz obrazloženja ove odluke, kao i da Povjerenstvu dostavi relevantnu dokumentaciju s kojom raspolaže, a kojom će potvrditi svoje navode.

Tijekom postupka pred Povjerenstvom potrebno je utvrditi okolnosti postupanja dužnosnika vezano za predmetnu mogućnost povrede članka 14. stavka 1. ZSSI-a odnosno jesu li predmetne okolnosti nakon pribavljenog odgovora ustanove Dječji vrtić CVRČAK Posedarje izmijenjene, kao u pogledu članstva u Upravnom vijeću, tako i u pogledu eventualnog primanja naknade za ovu funkciju. Povjerenstvo će potrebne podatke zatražiti od Dječjeg vrtića CVRČAK Posedarje, Općine Posedarje te po potrebi drugih nadležnih tijela javne vlasti.

Vezano za navod u prijavi, Povjerenstvo napominje da je člankom 89. stavkom 2. podstavkom 42. Zakona o lokalnim izborima („Narodne novine“ broj 144/12., 121/16.) izričito propisano da općinski načelnik i njegovi zamjenici, za vrijeme dok obnašaju dužnost, ne mogu biti ravnatelji i djelatnici te članovi upravnog vijeća ustanove ili druge neprofitne pravne osobe kojoj je jedinica lokalne, odnosno područne (regionalne) samouprave osnivač.

S tim u vezi Povjerenstvo naglašava da je, temeljem članka 90. stavaka 2. i 3. Zakona o lokalnim izborima, pravna posljedica istovremenog obnašanja nespojivih dužnosti, propisanih u članku 89. stavku 2. Zakona o lokalnim izborima, prestanak mandata dužnosnika po sili zakona, dok je pravna posljedica povrede zabrana propisanih odredbama ZSSI-a pokretanje postupka protiv dužnosnika od strane Povjerenstva te izricanje sankcija iz članka 42. ZSSI-a.

Stoga Povjerenstvo nije nadležno aktima iz svoje nadležnosti utvrđivati eventualne povrede Zakona o lokalnim izborima, već upućuje dužnosnika da o okolnostima iz predmetnog zahtjeva podnesenog Povjerenstvu zatraži mjerodavno mišljenje od Ministarstva uprave, kao tijela nadležnog za tumačenje Zakona o lokalnim izborima.

Slijedom navedenog, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Ivica Zurak, elektroničkom dostavom
2. Na znanje podnositelju prijave, putem elektroničke pošte
3. Objava na internetskoj stranici Povjerenstva
4. Pismohrana